Aνάποδη πάβλοβα
Η πάβλοβα είναι ένα από τα πιο ωραία επιδόρπια που μπορεί να σερβίρει κανείς σε ένα γιορτινό τραπέζι. Εδώ την προτείνουμε σε μια αναπάντεχη εκδοχή, φέρνοντας τα πάνω κάτω!
8 ασπράδια αυγών, σε θερμοκρασία δωματίου , 450 γρ. ζάχαρη λευκή, κρυσταλλική , 2 κουτ. γλυκού λευκό ξίδι, 1 ανανάς, καθαρισμένος , 2 κούπες σμέουρα ή φράουλες (αν είναι μεγάλες, τις κόβουμε στα δύο ή στα τέσσερα, αλλιώς τις αφήνουμε ολόκληρες) , 60 ml χυμός λεμονιού ή λάιμ , 1 λοβός βανίλιας, κομμένος κατά μήκος στη μέση (με τη λάμα του μαχαιριού ξύνουμε το εσωτερικό του λοβού για να μαζέψουμε τα σποράκια), άχνη ζάχαρη για πασπάλισμα , σαντιγί (προαιρετικά)
Για να φτιάξουμε την ανάποδη πάβλοβα, ξεκινάμε προθερμαίνοντας τον φούρνο στους 150°C.Χτυπάμε στο μίξερ, με το σύρμα, τα ασπράδια σε δυνατή ταχύτητα μέχρι να γίνουν σαν σαπουνάδα.Χωρίς να σταματήσουμε το χτύπημα, προσθέτουμε σιγά σιγά τη ζάχαρη (1 κουταλιά της σούπας τη φορά). Αφού τη ρίξουμε όλη, συνεχίζουμε το χτύπημα μέχρι να γίνει μια γυαλιστερή και κρεμώδης μαρέγκα που σχηματίζει μεγάλες κορυφές όταν ανασηκώνουμε το σύρμα του μίξερ.Προσθέτουμε το ξίδι και χτυπάμε για άλλα 2 λεπτά.Κόβουμε τον ανανά σε μικρά κομμάτια και τα βάζουμε σε ένα πυρίμαχο σκεύος ψησίματος με διαστάσεις περίπου 25 x 30 εκ.Προσθέτουμε τα σμέουρα ή τις φράουλες. Σκορπίζουμε τα σποράκια της βανίλιας και περιχύνουμε με τον χυμό λεμονιού ή λάιμ. Ανακατεύουμε απαλά.Από πάνω αδειάζουμε με μεγάλες κουταλιές τη μαρέγκα, έτσι ώστε να καλυφθούν καλά τα φρούτα και η μαρέγκα να φτάσει και να ακουμπήσει μέχρι τα τοιχώματα του σκεύους, δημιουργώντας ένα αεροστεγές «καπάκι» πάνω από τα φρούτα. Δεν την ισιώνουμε, είναι πιο ωραία να είναι έτσι ακανόνιστη.Ψήνουμε στον προθερμασμένο φούρνο για περίπου 1 ώρα, μέχρι να στεγνώσει η μαρέγκα, να μην κολλάει και να σταθεροποιηθεί. Αν δούμε ότι αρχίζει να παίρνει χρώμα, χαμηλώνουμε λίγο τον φούρνο (ιδανικά θέλουμε να παραμείνει λευκή σαν χιόνι). Βγάζουμε το γλυκό, αφήνουμε να κρυώσει για 10 λεπτά και πασπαλίζουμε με άχνη ζάχαρη.Σερβίρουμε βγάζοντας κουταλιές μαρέγκας σε πιάτα και βάζοντας δίπλα τους φρούτα μαζί με το σιρόπι τους. Συνοδεύουμε, αν θέλουμε, με λίγη σαντιγί.Το γλυκό τρώγεται ζεστό ή αφού κρυώσει, αλλά δεν το βάζουμε στο ψυγείο, γιατί θα πάρει υγρασία η μαρέγκα.
Αυγά,Ζάχαρη,Φρούτα